Denel se hoof bedankZwelakhe Ntshepe, die uitvoerende hoof van Denel, het Dinsdag met onmiddellike inwerkingtreding bedank. Vuyelwa Qinga, woordvoerder van Denel, het gesê die raad van direkteure het sy bedanking aanvaar. Volgens haar was Ntshepe 20 jaar by die maatskappy werksaam en is hy ses maande gelede in die pos van uitvoerende hoof aangestel ná hy twee jaar lank in dié posisie waargeneem het. Ntshepe het in sy bedankingsbrief persoonlike redes aangevoer vir sy besluit om die maatskappy te verlaat. Michael Kgobe, die hoof van Denel se lugvaartafdeling, is as die tussentydse groephoof aangestel. Kgobe het ŉ agtergrond in lugvaartingenieurswese en was sedert Mei 2000 by die maatskappy werksaam. Volgens Qinga het die lugvaartafdeling onder sy toesig een van die afdelings met die beste prestasierekord binne die Denel-groep geword. Kgobe het ŉ meestersgraad in lugvaartvervaardiging en -instandhouding van Toulouse in Frankryk en het ook Unisa se uitvoerende leierskapsprogram en die Henley-sakeskool se uitvoerende ontwikkelingsprogram suksesvol voltooi. Monhla Hlahla, die voorsitter van die raad, het gesê die raad bedank Ntshepe vir sy bydrae tot die groep oor die jare. “Hlahla wil voorts alle werknemers, verskaffers, kliënte en aandeelhouers verseker dat die raad fokus op ŉ ommeswaai-strategie wat sal afreken met die huidige likiditeit- en prestasiekwessies in die maatskappy.”